ดันหมอพร้อม สู่ Digital Health Pass แสดงข้อมูลการรับวัคซีนโควิด ผลตรวจเชื้อก่อนใช้บริการ รองรับเปิดประเทศ
นพ.เกียรติภูมิ วงศ์รจิต ปลัดกระทรวงสาธารณสุข กล่าวว่า ขณะนี้ประเทศไทยสามารถควบคุมโรคโควิด -19 ให้อยู่ในระดับทรงตัว มีการทยอยเปิดกิจการกิจกรรมต่างๆ เพิ่มมากขึ้น เพื่อมุ่งสู่การเปิดประเทศ โดยยึดหลักว่าประชาชนสามารถใช้ชีวิตร่วมกับโรคโควิด-19 อย่างปลอดภัย สิ่งสำคัญคือ การเข้มมาตรการป้องกันตนเองสูงสุดตลอดเวลา (Universal Prevention) การฉีดวัคซีนให้ครอบคลุมตามเป้าหมาย เพื่อช่วยลดการป่วยรุนแรงและการเสียชีวิต และสถานประกอบการต่างๆ ใช้มาตรการองค์กรปลอดเชื้อโควิด ( COVID Free Setting) จำเป็นต้องมีระบบมารองรับให้สามารถตรวจสอบประวัติการรับวัคซีน ผลการตรวจหาเชื้อและการวินิจฉัยโควิด-19 ได้ กระทรวงสาธารณสุข จึงพัฒนาระบบหมอพร้อม ที่เดิมเป็นระบบรวบรวมรายงานผลการฉีดวัคซีนโควิด-19 และอาการไม่พึงประสงค์ ให้กลายเป็น Digital Health Pass อำนวยความสะดวกแก่ประชาชนในการแสดงหลักฐานและให้สถานประกอบตรวจสอบได้ง่ายรองรับการเปิดประเทศ โดยหลักฐานข้อมูล ประกอบด้วย 3 ส่วนคือ การรับวัคซีนโควิด-19 จะถูกบันทึกโดยหน่วยบริการวัคซีนโควิด-19 ทั่วประเทศหากประชาชนได้รับวัคซีนครบ ระบบจะแสดงสถานะสีเขียวว่า รับวัคซีนแล้ว ผลตรวจหาเชื้อโควิด-19 ทั้งแบบ RT-PCR และ ATK โดยข้อมูลจะถูกส่งมาจากโรงพยาบาล คลินิก ร้านขายยาและหน่วยงานอื่นๆ ที่ร่วมโครงการหมอพร้อม Station ในการบันทึกข้อมูลการตรวจหาเชื้อโควิด-19 และประวัติการวินิจฉัยโควิด-19 ที่จะแสดงสถานะการวินิจฉัยโควิด-19 โดยแพทย์ สำหรับผู้ที่หายป่วยแล้ว ซึ่งข้อมูลที่แสดงบน Digital Health Pass เป็นข้อมูลแบบย่อเพื่อให้ผู้ให้บริการตรวจสอบและสามารถสแกน QR Code ที่อยู่ด้านล่างสุด เพื่อตรวจสอบรายละเอียดเพิ่มเติมได้ การแสดงข้อมูลบนแพลตฟอร์มเดียว ช่วยลดการพกพาเอกสารหลายฉบับ โดยหมอพร้อมได้เพิ่มระบบความปลอดภัยในการแสดงข้อมูลส่วนบุคคล ประชาชนสามารถกดปุ่มเปิดปิดการแสดงข้อมูลส่วนบุคคลได้ มีระบบเข้ารหัสเพื่อป้องกันการปลอมแปลงและอ่านข้อมูล จัดเก็บข้อมูลด้วยเทคโนโลยี Blockchain ที่เป็นมาตรฐานความปลอดภัยระดับสากล ทั้งนี้ที่ผ่านมามีการนำ Digital Health Pass มาใช้ตรวจสอบการเดินทางโดยสารการบินภายในประเทศไทยและหลังจากนี้สามารถนำมาใช้แสดงสถานะสุขภาพเพื่อเดินทางเข้าจังหวัด หรือเข้าใช้บริการสถานที่ต่างๆ ได้